Zhantas/Cleaned-Kyrgyz_Wikipedia huggingface dataset:
Солтобаев Асылбек

Солтобаев Асылбек – акын. Талас районунун Жон-Арык айылында 1946-жылы 3-октябрда туулган.

1964-жылы Кара-Балта шаарындагы А.С.Макаренко атындагы мектеп-интернатты аяктап, 1965-1971-жж. Фрунзедеги политехникалык институттан билим алып, архитектор адистигине ээ болгон. 1971-1976-жж. Кыргыз суу чарба, өнөр жай курулуш, Фрунзе шаар долбоорлоо институттарында эмгектенип, 1977-1980-жж. Талас шаарынын, 1981-1988-жж. Талас облусунун башкы архитектору, 1989-1992-жж. Кыргыз техникалык университетинде жана Кыргыз мамлекеттик курулуш, транспорт жана архитектура университеттеринде окутуучу болуп иштеген. Учурда Талас мамлекеттик университетинин доценти. 

Акындын «Чолпонбайдын ыры», «Манас шаңы», «Манас - Чыңгыз улуу мурас, кош жылдыз» ж.б. ырлары «Талас турмушу», «Дабан», «Уста» гезиттеринде басылып чыккан. 

1979-жылы Кыргыз Совет Энциклопедиясынын 4-томунун авторлорунун бири.

Ал сүрөт тартат, обон чыгарат жана илимий иштер менен алектенет. 

2003-жылы «Кыргыз Республикасынын эмгек сиңирген архитектору» наамын, 2007-жылы Кыргыз Республикасынын Маданият министрлигинин «Кыргыз Республикасынын маданиятынын мыкты кызматкери» төш белгисин алган. 

2007-жылы Таластагы «Манас Ордо» комплексиндеги Манастын жана кырк чоронун айкелин жасап, куруудагы эмгеги үчүн Кыргыз Республикасынын Токтогул атындагы мамлекеттик сыйлыгына татыктуу болгон. 

1974-жылдан СССР жана Кыргыз Республикасынын архитекторлор, 2006-жылдан Кыргыз Республикасынын Улуттук жазуучулар союзунун мүчөсү.

 Жарык көргөн китеби 
 Кыргыз тилинде 
Бечара: Поэма. - Б.: Шам, 1997. - 95 б.

 Колдонулган адабияттар 
 *Кыргыз Республикасынын жазуучулары/Кыргызпатент.Түз.: М. Ааматов, А.Чекиров, Ө.Калыева. – Б.: 2011. – 456 б. ISBN 978-9967-26-379-6
Категория: Кыргыз Республикасынын жазуучулары
Соронкулов Гүлжигит

Соронкулов Гүлжигит - котормочу, илимпоз жана адабиятчы. Талас районунун Ленинполь айылында 1952-жылы 1-январда туулган. 1973-жылы Ош мамлекеттик педагогикалык институтунун филология факультетин бүтүрүп, орус тили жана адабияты мугалими кесибине ээ болгон. Жолдомо менен 1973–1978-жж. Совет районунун XXIII партсъезд атындагы жана Кара-Кулжа орто мектептеринде иштеген. Кийин Бишкек шаарында жашап, илимий кызматкер, жогорку окуу жайларында мугалим болуп эмгектенип келет. 

1991–1996-жж. Билим берүү жана илим министрлигинде орто мектептер, бала бакчалар жана мектептен тышкаркы мекемелер башкармалыгынын башчысы, 1997–1999-жж. Кыргыз Республикасынын Президентинин администрациясында референт, 1999–2005-жж. «Сорос-Кыргызстан» фондунун «Мектеп-Школа» журналынын башкы редактору, 2005-2006-жж. Кыргыз билим берүү академиясынын орус тили жана адабияты секторунун башчысы-жетектөөчү илимий кызматкери, 2006–2010-жж. Кыргыз Республикасынын Билим берүү жана илим министрлигинде окуу китептерди даярдоо жана чыгаруу бөлүмүн жетектеп, кийин министрдин орун басары болуп иштеп келет. Педагогика илимдеринин кандидаты, доцент.

Ш.Садыбакасов, Ж.Мавлянов, Ө.Даникеев, Т.Касымбеков, К.Иманалиев, М.Шаханов, Ч.Айтматов ж.б. чыгармаларын орус тилине которгон. 100 ашык усулдук, илимий эмгектердин автору.

1995-жылы «Манас» эпосунун 1000-жылдыгы» юбилейлик медалы, 2003-жылы орус тили жана адабияты мугалимдеринин эл аралык ассоциациясынын А.С.Пушкин алтын медалы менен сыйланган.

1997-жылдан Кыргызстан Жазуучулар союзунун мүчөсү. 

 Жарык көргөн китептери 
 Орус тилинде 
Кыргызы, казахи и другие народы Востока в мире Пушкина. – Б.: Айбек, 1996, 1997, 2004. – 116 с.

Пушкин и его современники: Восток-Запад – Б.: Фонд “Сорос-Кыргызстан”, 2000. – 540 с. (соавтор).

Русская литература 10-класс. – Б.: Билим, 2006. – 408 бс.

Литературное чтение 8-класс. – Б.: Билим компьютер, 2008. – 320 с. (соавтор). 

 Колдонулган адабияттар 
 *Кыргыз Республикасынын жазуучулары/Кыргызпатент.Түз.: М. Ааматов, А.Чекиров, Ө.Калыева. – Б.: 2011. – 456 б. ISBN 978-9967-26-379-6
Категория: Кыргыз Республикасынын жазуучулары
Соурбаев Оңолбек

Соурбаев Оңолбек (1934–2006) Аксы районунун Кызыл - Туу айылында 1934-жылы 15-сентябрда туулган. Москва шаарындагы мамлекеттик соода институтун бүтүргөн. Эмгек жолун Кызыл-Кыргызстан колхозунда жумушчу болуп иштөөдөн баштаган. 1951–1960-жж. Майлуу-Сай шахтасында шахтёр, 1960–1961-жж. Майлуу-Сай шаардык Кеңешинин катчысы, мектептин директору, 1961–1973-жж. Таш-Көмүр шаардык соода бөлүмүндө бөлүм башчы, соода бөлүмүндө улук инспектор, директордун орунбасары, директор, 1973–1987-жж. Кызыл-Жар совхозунда, керек-жарак коомунда иштеген. 1987–2005-жж. өзүнүн демилгеси менен Шамалдуу-Сай райондор аралык база куруп, миңдеген жумушчулар иш менен камсыз болушкан. 2005-жылы Шамалдуу-Сай шаарчасында асфальт-бетон заводунда директор болуп иштеген. 

Ош облустук кеңешинин депутаты, Таш-Көмүр шаарынын үч чакырылышында депутат болгон.

1997-жылдан Кыргыз Республикасынын Жазуучулар союзунун мүчөсү болгон.

 Жарык көргөн китептери 
 Кыргыз тилинде 
Ак сүйүү: Ырлар. – Жалал-Абад, 1995. – 52 б.

Өмүр: Ырлар. – Бишкек: Шам, 1997. – 140 б.

Гөйгөй: Ырлар. – Бишкек, 2004. – 204 б.

 Колдонулган адабияттар 
 *Кыргыз Республикасынын жазуучулары/Кыргызпатент.Түз.: М. Ааматов, А.Чекиров, Ө.Калыева. – Б.: 2011. – 456 б. ISBN 978-9967-26-379-6
Категория: Кыргыз Республикасынын жазуучулары
Стамбеков Самидин

Стамбеков Самидин акын. Чаткал районунун Каныш-Кыя айылында 1959-жылы 8-мартта туулган. 1976-жылы Чаткал орто мектебин, 1980-жылы Ош мамлекеттик педагогикалык институтунун филология факультетин аяктаган. 

1980–1983-жж. Чаткал районундагы Чаткал орто мектебинде мугалим, директордун тарбиялык иштер боюнча орун басары, 1983–1988-жж. Чаткал райондук «Чаткал оттору» гезитинде редактордун орун басары жана редактору, 1989–1993-жж. Бишкек шаарындагы «Вечерний Фрунзе», «Фрунзе шамы», «Ленинчил жаш», «Ак бата» гезит-журналдарында кабарчы, бөлүм башчы, редактордун орун басары, 1993–2001-жж. Чаткал районундагы К.Усупбеков жана М.Исмаилов атындагы орто мектептерде окуу бөлүмүнүн башчысы, мектептин директору, 2001–2004-жж. Жалал-Абад облустук мамлекеттик «Акыйкат» гезитинин башкы редактору 2004–2005-жж. облустук кыргыз тили комиссиясынын жетекчиси, 2005–2008-жж. облустук «Акыйкат» гезитинин башкы редактору, 2008-жылдын сентябрь айынан Жалал-Абад облустук коомдук-педагогикалык «Дил» гезитинин башкы редактору болуп иштеп келет.

Анын чыгармалары облустук, республикалык «Кыргызстан маданияты», «Ленинчил жаш», «Ленин жолу», «Мугалимдер газетасы», «Кыргыз туусу», «Эркин тоо» сыяктуу гезиттерге, «Ала-Тоо», «Жаш ленинчи», «Ак бата» журналдарында басылган.

Ал «Студенттик жаз-80», «Ала-Тоо жазы – 88», «Алыкулдун ак боз ат – 90» фестивалдарынын катышуучусу жана лауреаты болгон.

Ал Анна Ахматованын, Михаил Дудиндин, Лев Озеровдун, Николай Рубцовдун ырларын кыргыз тилине которуп, алардын айрымдары адабий журналдарда жарыяланган, айрымдары акындын «Алыстан жазылган каттар» деген ыр жыйнагына киргизилген.

2002-жылдан Кыргыз Республикасынын Жазуучулар союзунун мүчөсү.

 Жарык көргөн китеби 
 Кыргыз тилинде 
Алыстан жазылган каттар: Ырлар. – Жалал-Абад: “Элдердин достугу» университетинин басмаканасы. 2002. – 152 б.

 Колдонулган адабияттар 
 *Кыргыз Республикасынын жазуучулары/Кыргызпатент.Түз.: М. Ааматов, А.Чекиров, Ө.Калыева. – Б.: 2011. – 456 б. ISBN 978-9967-26-379-6
Категория: Кыргыз Республикасынын жазуучулары
Суванбердиев Тургунбек

Суванбердиев Тургунбек (1921–1989) - котормочу, публицист, журналист. Манас районунун Таш-Башат айылында 1921-жылы туулган. 

1939-жылы Кыргызстан ЛКЖСнын Киров райондук комитетинде пропаганда жана агитация бөлүмүнүн башчысы, 1940–1945-жж. «Кызыл Кыргызстан» гезитинде адабий кызматкер, бөлүм башчы, жооптуу катчы, жооптуу редактордун орун басары, 1945–1946-ж. «Ленинчил Жаш» гезитинин редактору болуп иштеген. 1949-жылы КПСС БКнын алдындагы жогорку партиялык мектепти бүтүрүп, 1949-жылы Кыргызстан ЛКЖСнын Фрунзе обкомунун биринчи катчысы, 1950–1951-жж. «Коммунист» журналынын башкы редакторунун орун басары, 1951–1953-жж. Кыргызстан КП БКнын сектор башчысы, 1953–1956-жж. Радиоинформация башкы башкармасынын начальниги, 1956–1958-ж. Кыргызмамбастын директору, 1958–1963-жж. «Советтик Кыргызстан» гезитинин редактору, 1963–1966-жж. Кыргыз ССР Министрлер Советинин басма сөз боюнча мамлекеттик комитетинин төрагасы, 1966–1989-ж. Кыргызполиграфкомбинатынын директору, 1958–1967-жж. Кыргыз ССР Журналисттер союзунун төрагасы жана СССР Журналисттер союзунун башкармасынын катчысы болгон. Мындан башка көптөгөн коомдук иштерди аткарган. 

1938-жылы “Эртең шайлоо”, “Улуу летчик”, “Биздин эл” деген ырлары басма сөздө жарыяланган. 

Ал М.Ауэзовдун «Абай жолу» эпопеясын, Джон Риддин «Дүйнөнү дүңгүрөткөн 10 күн», С.Штеменконун «Генштаб согуш жылдарында» чыгармаларын, В.И.Лениндин, Н.П.Камениндин, С.Габбасовдун, И.Каракуловдун ж.б. чыгармаларын которгон. 

Көптөгөн очерктерди, публицистикалык макалаларды, эскерүүлөрдү жазган. 

1986-жылы Кыргыз ССР Эл агартуусунун отличниги, 1971, 1986-жылы СССР басма сөз отличниги, 1957-жылы СССР Маданият министрлигинин «Эң мыкты иштегендиги үчүн» төш белгисинин ээси болгон. 1962-жылы Эмгек Кызыл Туу, 1946-жылы Ардак Белгиси ордендери жана медалдар менен сыйланган. 1959–1967-жж. Кыргыз ССР Жогорку Советинин депутаты болгон.

Манас районундагы тажрыйба станциясына (мурдагы Кыргызстандын 40 жылдыгы совхозу), Бишкек шаарындагы, Манас районунун Таш-Башат айылындагы көчөгө, Кыргызполиграфкомбинатына Т.Субанбердиевдин ысмы берилген. 

 Жарык көргөн китептери 
 Кыргыз тилинде 
Өз көзүм менен: Очерктер. – Ф., 1958. (авторлош).

 Орус тилинде 
В стране голубого Нила: Путевые заметки. - Ф.: Полиграфиздат, 1961. - 52 с.

 Котормолору 
И. Карагулов. Сырдашуу. - Ф.: Мектеп, 1987. - 176 б. (авторлош) (казак тилинен).

М.Ауэзов. Абай жолу: I, II тому.. - Ф.: Адабият, 1989. - 816 б. (казак тилинен).

С.Штеменко Генеральный штаб согуш жылдарында: Согуштук мемуарлар. - Ф.: Кыргызстан, 1976. - 588 б. (орус тилинен).

Н.П. Каманин. Учкучтар жана космонавттар. - Ф.: Кыргызстан, 1974. - 532 б.

 Колдонулган адабияттар 
 *Кыргыз Республикасынын жазуучулары/Кыргызпатент.Түз.: М. Ааматов, А.Чекиров, Ө.Калыева. – Б.: 2011. – 456 б. ISBN 978-9967-26-379-6
Категория: Кыргыз Республикасынын жазуучулары
Сулайманкулов Дардайыл

Сулайманкулов Дардайыл (1932–2003) - жазуучу, котормочу. Кемин районунун Тегирменти айылында 1932-жылы 18-апрелде туулган. 1952-жылы Кыргыз мамлекеттик университетинин тарых факультетин бүтүргөн. 

Эмгек жолун 1952-1958-жж. Кыргызстан мамлекеттик басмасында редактор, улук редактор болуп иштөө менен баштаган. 1958-жылы «СССР Жогорку Советинин жаңылыктары» журналына котормочулук кызматка Москвага чакыртылган, ал жакта 1960-жылга чейин иштеп, 1960-жылы «Кыргыз ССР Жогорку Советинин жаңылыктары» журналына которулган.

1962-1965-жж. Кыргыз радиоуктуруу жана телекөрсөтүү комитетинде редактор болуп иштеп, 1965-1968-жж. Кыргыз ССР Илимдер академиясынын «Илимий коммунизм» бөлүмүндө аспирантурада окуган.

1968-1974-жж. «Кыргыз Совет Энциклопедиясынын» башкы редакциясыңда коомдук илимдер бөлүмүнүн башчысы, 1975-1978-жж. «Кыргызфильм» киностудиясында редактор, 1978-1981-жж. «Мектеп» басмасында тарых жана география бөлүмүнүн редакциясында редактор, 1982-1992-жж. Кыргыз телеграф агенттигинин союздук, чет элдик жана республикалык информациялар редакциясында котормочу болуп иштеген.

1992-жылы пенсияга чыгып, 2001-жылга чейин Кыргыз Республикасынын Финансы министрлигинин иш башкаруу бөлүмүндө котормочу, башкы адис кызматтарында иштеген. 

Ал И.Тургеневдин, М.Горькийдин, Л.Гумилевдун ж.б. чыгармаларын кыргызчага которгон.

«Кыргыз Республикасынын маданиятына эмгек сиңирген ишмер» деген ардак наамы менен, 1984-жылы “Эмгектин ардагери” медалы менен сыйланган.

1993-жылдан Кыргыз Республикасынын Жазуучулар союзунун мүчөсү болгон. 

 Котормолору 
 Кыргыз тилинде 
И.Тургенев. Алгачкы махабат: Повесть жана роман. – Ф.: Адабият, 1990. - 314 б.

И.Тургенев. Босогодо: Роман. – Ф.: Мектеп, 1980. - 172 б.

А.М.Бойченко. Жаштык: Повесть. – Ф.: Мектеп, 1982. - 230 б.

Арбуду Арли. Колдо бар алтындынын баркы жок: Сатиралык аңгеме. - Ф.: Чолпон, 1984.

Е.Лагутин. Жер алдындагы суулар - Кыргызстандын жайыттарында. - Ф.: Кыргызстан, 1976. - 88 б.

П.Попов. Жер жана күн. - Ф.: Кыргызмамбас, 1954. - 75 б.

И.Кривогуз. Соңку жаңы тарых. - Ф.: Кыргызокуумамбас, 1963. - 352 б.

В.Кубасов Космос койнунда. - Ф.: Кыргызстан, 1987. - 199 б.

Б.М.Афонин. Соңку жаңы тарых. - Ф.: Мектеп, 1983. - 302 б.

М.Соколов Учкундар. - Ф.: Кыргызстан, 1964. - 451 б.

 Колдонулган адабияттар 
 *Кыргыз Республикасынын жазуучулары/Кыргызпатент.Түз.: М. Ааматов, А.Чекиров, Ө.Калыева. – Б.: 2011. – 456 б. ISBN 978-9967-26-379-6
Категория: Кыргыз Республикасынын жазуучулары
Муратбек Рысбеков

Рысбеков Муратбек (Рум) – акын. Ноокат районунун Өсөр (Киркол) айылында 1955-жылы 4-майда туулган. Өзү Чүй облусунун Сокулук районундагы Саз айылынын кулуну.

1977-жылы Фрунзе шаарындагы Политехникалык институтунун Архитектура курулуш факультетин аяктап, Совет (Кара-Кулжа), Жаңы-Жол (Аксы), Сокулук райондорунда курулуш жана архитектура бөлүмүндө өз кесиби боюнча эмгектенген. 

1996–1997-жж. Кыргыз телерадио комитетинин радио тармагында редактор, кабарчы болуп иштеген. Андан кийин Ысык-Ата райондук курулуш жана архитектура бөлүмүндө куруучу инженер-конструктор болуп өз кесибин уланткан. Азыркы учурда «Бишкекдолбоор» Ачык акционердик коомунда куруучу инженер-конструктор болуп иштеп келет.

1985-жылдан бери ырлары басма сөз беттеринде жарыялана баштаган.

2005-жылы М.Рысбековдун чыгармачылыгы жөнүндө А.Сариевдин жазган «Акын-поэт Муратбек Рысбеков» деген рецензиялар топтому орус, кыргыз тилдеринде жарыкка чыккан. 

Ж.Бөкөнбаев атындагы республикалык адабий сыйлыктын лауреаты.

Жаш акын-жазуучулардын республикалык «Нурборбор» чыгармачылык бирикмесинин төрагасы болгон.

2005-жылдан Кыргыз Республикасынын Улуттук жазуучулар союзунун мүчөсү.

 Жарык көргөн китептери 
 Кыргыз тилинде 
Сүйүү өлкөсү: Ырлар. – Б.: Учкун, 1994. – 88 б.

Сулуу таң: Ырлар. – Б.: Учкун, 1995. – 84 б.

Ыр канатындагы симфония: Ырлар жана поэма. – Кант, 2001. – 88 б.

Адам борбор: Ырлар. – Кант, 2004 – 80 б.

Эскилерден жан дүйнөгө эстелик: Поэма жана ырлар. – Кант, 2004 –64 б.
 Колдонулган адабияттар 
Кыргыз Республикасынын жазуучулары/Кыргызпатент.Түз.: М. Ааматов, А.Чекиров, Ө.Калыева. – Б.: 2011. – 456 б. ISBN 978-9967-26-379-6
Категория: Кыргыз Республикасынын жазуучулары
Сулайманов Токтобай

Сулайманов Токтобай - жазуучу, котормочу. Алай районунун Будалык айыл өкмөтүнүн Кара-Суу айылында 1940-жылы 11-сентябрда туулган. 1958-жылы Оштогу мамлекеттик айыл чарба техникумунун агрономия бөлүмүн бүтүрүп, эмгек жолун ошол эле жылы Алай районундагы Карл Маркс атындагы колхоздо агроном болуп иштөөдөн баштаган. 1959-жылы райондук “Социалисттик чарба” гезитине жумушка орношкон.

1960-жылы аскерге чакырылып, 1963–1968-жж. Ош мамлекеттик педагогикалык институтунун филология факультетинен билим алган. 

Ал Алай районунун Сопу-Коргон айылындагы «Алай» мектеп-интернатында мугалим, райондук «Күжүрмөн эмгек» гезитинде бөлүм башчы, Ош облустук “Ленин жолу” гезитинде адабий кызматкер болуп иштеген. Бул аралыкта Кыргыз Республикасынын Жазуучулар союзунун Ош облустук бөлүмүнүн алдындагы «Жазуучу» чакан ишканасынын директорунун милдетин коомдук иш катары аткарган.

Анын «Качан кат келет?» деген тунгуч новелласы 1961-жылы облустук «Ленин жолу» гезитинде жарык көргөн. Кийин анын ыр, аңгемелери облустук, республикалык гезиттерде, журнал, альманахтарда жарыяланып келген. 

Ал В.Бартольддун “Кыргыздар” (2007), Ибн Хишамдын “Мухаммад пайгамбардын өмүр баяны” (2008) аттуу китептерди которуп басмадан чыгарган.

1989-жылы Кыргыз ССР Жогорку Кеңешинин Грамотасы менен сыйланган.

Кыргыз Республикасынын Кинематографисттер союзунун мультфильм тасмаларынын сценарийи боюнча сынагынын лауреаты, «Сорос-Кыргызстан» фондунун 1996–1997-жж. журналисттер арасында уюштурган сынактарынын жеңүүчүсү болгон.

1974-жылдан Кыргыз ССРинин Журналисттер союзунун, 1989-жылдан Кыргыз Республикасынын Жазуучулар союзунун мүчөсү.

Жарык көргөн китептери 

 Кыргыз тилинде 
Акыркы түн: Аңгемелер – Б., 1980. – 103 б.

Бедел: Аңгемелер – Б., 1983. – 124 б.

Чайыр: Повесть, аңгемелер – Б., 1988. – 320 б.

Аскиячы монтер Буйтур жаангер Чыңгызхан өткөн жолдор: Баянат – Ош, 1998. – 86 б.

 Колдонулган адабияттар 
 *Кыргыз Республикасынын жазуучулары/Кыргызпатент.Түз.: М. Ааматов, А.Чекиров, Ө.Калыева. – Б.: 2011. – 456 б. ISBN 978-9967-26-379-6
Категория: Кыргыз Республикасынын жазуучулары
Суранов Жантөрө

Суранов Жантөрө Асанбаевич – акын. Өзгөн районунун Большевик айлында 1947-жылы 27-январда туулган. 1956–1962-жж. Өзгөн шаарындагы Ю.А.Гагарин атындагы мектеп-интернатта тарбияланып, 1962–1968-жж. Өзгөн районундагы Көлдүк айлындагы “Кызыл-Октябрь” орто мектебинен орто билимге, 1968–1972-жж. Ленинграддагы Н.К.Крупская атындагы мамлекеттик маданият институтунда окуп, жогорку билимге ээ болгон. 

1973-жылдан бери карай Кыргыз Республикасынын маданият министрлигинин тармагында, республикалык балдар китепканасында улук редактор, Республикалык эл чыгармачылык үйүнүн басма бөлүмүнүн улук редактору, Маданият министрлигинин инспектору, Репертуардык-редакциялык коллегиясынын редактору, китепкана бөлүмүнүн начальниги, 1989–1994 жж. Сокулук районунун депутаттар кеңешинин аткаруу комитетинде райондук маданият бөлүмүнүн башчысы, В.В.Маяковский атындагы Кыргыз мамлекеттик кыз-келиндер институтунда окутуучу, 1989–1997-жж. Республикалык балдар китепканасында директор, 1997-жылдан Бишкек шаардык маданият башкармалыгында башкы адис болуп иштеп келет.

Мезгилдүү басма сөз беттеринде, альманахтарда ырлары жарыяланып келген.

“Миллениум – 2000”, “Бишкек – Ыр кесе – 2005” майрамдык сценарийлеринин авторлошу жана автору.

“Манас – 1000” медалы жана 2005-жылы “Маданияттын мыкты кызматкери” төш белгиси менен сыйланган.

2004-жылдан Кыргыз Республикасынын Улуттук жазуучулар союзунун мүчөсү.

Бишкек шаарынын Ардактуу атуулу.

2016-жылы Кыргыз Республикасынын Ардак грамотасы менен сыйланган.

 Обон жазылып, аткарылган ырлары 
Бишкектик сулуу (Баатыр Омурзаковдун аткаруусунда).

Өзгөнүм (Абдыкалык уулу Элтурандын аткаруусу).

Жалал-Абад (Фарида Омурзакованын аткаруусу). 

 Жарык көргөн китептери 
 Кыргыз тилинде 
Ленинград: Ырлар. – Б.: Деми, 2003. – 40 б.

Чиркин өмүр: Ырлар. – Б.: Бийиктик, 2006. – 246 б.

Китепканачыларга ыр десте: Ырлар. - Б.: Деми, 2020 - 174 б.

 Колдонулган адабияттар 
 *Кыргыз Республикасынын жазуучулары/Кыргызпатент.Түз.: М. Ааматов, А.Чекиров, Ө.Калыева. – Б.: 2011. – 456 б. ISBN 978-9967-26-379-6
Категория: Кыргыз Республикасынын жазуучулары
Сыдыкова Рахима

Сыдыкова Рахима - адабиятчы-илимпоз, котормочу. Ак-Суу районунун Кереге-Таш айылында 1946-жылы 1-майда туулган. 1964-жылы Сары-Камыш орто мектебин аяктап, 1969-жылы Кыргыз мамлекеттик университетинин филология факультетин артыкчылык диплому менен бүтүргөн.

Эмгек жолун «Кыргызстан маданияты» гезитинде корректор болуп иштөөдөн баштаган. Кийин Кыргыз Республикасынын Илимдер академиясында аспирантурада окуп, Кыргыз мамлекеттик телерадио комитетинде редактор, 1978-жылы Кыргыз Илимдер академиясында кенже илимий кызматкер, илимий кызматкер, улук илимий кызматкер болуп иштеп, 1989-жылы «Кыргыз поэмаларындагы чеберчилик маселелери» темасында кандидаттык диссертациясын коргогон. 2000-жылы Адабият таануучу-доцент наамына ээ болгон. 

1991-жылдан Кыргыз мамлекеттик университетине окутуучу, улук окутуучу филология, журналистика факультеттеринде доценттик кызматта иштеп, Улуттук университетинин докторанты болуу менен бирге 2003-жылдан тартып Кыргыз Республикасынын Өкмөтүнө караштуу интеллектуалдык менчик боюнча Агенттигиндеги (Кыргызпатент) «Илим. Инновация жана турмуш» деп аталган илимий-популярдуу журналдын редактору, редакциялык басма бөлүмүнүн начальниги, бөлүмдүн башчысынын орун басары, Автордук укук жана чектеш укуктар башкармалыгынын начальниги, 2007-жылдан И.Арабаев атындагы Кыргыз мамлекеттик университетинин Мамлекеттик тил жана маданият институтунда доцент, 2008-жылдан Кыргыз адабияты кафедрасынын башчысы болуп иштеп келе жатат.

1997-жылы «Кыргыз Республикасынын билим берүүсүнүн отличниги» деген наам алган. 1978-жылы Кыргыз телерадиокомпаниясынын Ардак грамотасы, 2000-жылы Кыргыз улуттук университетинин Ардак грамотасы менен сыйланган.

Ал орус, украина, молдова, казак, авар, бурят жазуучуларынын чыгармаларын кыргыз тилине которуп, котормолору кыргыз радиосунда уктурулган жана гезиттерге жарыялаган. Радиоинсценировкалардын, радиомаектердин, 40тан ашык илимий жана журналистикалык макалалардын автору.

2006-жылдан Кыргыз Республикасынын Улуттук Жазуучулар союзунун мүчөсү.

 Жарык көргөн китептери 
 Кыргыз тилинде 
Кыргыз журналистикасынын өнүгүш тарыхы. – Б.: Манас таануу, 2002. (авторлош)

Кыргыз поэмаларындагы көркөм чеберчилик маселелери: Монография. – Б.: Илим, 1995. - 90 б.

Кыргыз поэмаларындагы көркөм чеберчилик маселелери: Окуу куралы. – Б.: КУУ, 1998. - 155 б.

Адабий летопись. К-те: Кыргыз Совет адабиятынын тарыхы. - Ф.: Илим, 1987. - 40 б.

Абылкасымова Майрамкан. Адабий портрет. 7 том. К-те: Кыргыз адабиятынын тарыхы. - Б.: Бийиктик, 2002. - 561-580 б.

Маленов Б., Төлөев Ж. Адабий портреттер. 2 том. К-те: Кыргыз адабият таануу илимий жана сыны. - Б.: Илим, 2002. - 50 б.

Жүрөктөн чыккан жүз ыр: Ырлар жана поэма жыйнак. – Б.: Инсанат, 2006. – 138 б.

Котормолору 

Быков В. Турна чакырык. Повесть. - Ф.: Кыргызстан, 1983. – 56 б.

Арбуду. А. Халима: Повесть. – Ф.: Ала-тоо журналы, 1978, №3. – 56 б.

Алиева Ф. Кутман күн: Романдан үзүндү. – Ф.: Кыргызстан маданияты гезити, 1979–1980.-ноябрь-декабрь.

 Колдонулган адабияттар 
 *Кыргыз Республикасынын жазуучулары/Кыргызпатент.Түз.: М. Ааматов, А.Чекиров, Ө.Калыева. – Б.: 2011. – 456 б. ISBN 978-9967-26-379-6
Категория: Кыргыз Республикасынын жазуучулары
Тазабеков Эркинбек

Тазабеков Эркинбек (1946–2003) - акын, котормочу. 1946-жылы Ысык-Көл районунун Чырпыкты айылында туулган. 1969-жылы Кыргыз мамлекеттик университетин бүтүргөн. 1969-жылдан өмүрүнүн акыркы күндөрүнө чейин Кыргыз Республикасынын Мамлекеттик телерадиокорпорациясында кабарчы болуп иштеген. 

1976-жылы «Айыл жаштарынын ойлору жана иштери» деген китеби жарыкка чыккан. Ал Р.Гамзатовдун, О.Сулеймановдун, Е.Евтушенконун, Африканын поэзияларын кыргыз тилине которгон. 

Э.Тазабеков кыргыз радио берүүсүнүн тарыхында биринчи болуп «Үзүлбө менин үмүтүм» радио берүү сериалын жазган. Анын көп ырларына музыкалар жазылган.

1999-жылдан Кыргыз Республикасынын Жазуучулар союзунун мүчөсү болгон.

Жарык көргөн китептери 

 Кыргыз тилинде 
Айылдык жаштардын ойлору жана иштери. – Ф.: Кыргызстан, 1976. – 36 б. 

Чагылгандуу жаштык. – Ф.: Мектеп, 1978. – 84 б. 

Булуттуу кеч: Ырлар. – Ф.: Адабият, 1989. – 71 б.

 Колдонулган адабияттар 
 *Кыргыз Республикасынын жазуучулары/Кыргызпатент.Түз.: М. Ааматов, А.Чекиров, Ө.Калыева. – Б.: 2011. – 456 б. ISBN 978-9967-26-379-6
Категория: Кыргыз Республикасынын жазуучулары
Талканов, Эрнис

Талканов Эрнис- акын. Тоң районунун Бөкөнбаев айылында 1978-жылы 31-августта туулган. 

1995-жылы Бөкөнбаев айылындагы Ж.Алтымышбаев атындагы орто мектепти аяктап, 1998-жылы ушул эле айылдагы №81 кесипчилик лицейде окуп, «Компьютерде иштей билген бухгалтер» кесибин алып чыккан. 2003-жылы. Бишкек шаарындагы Кооперативдик техникумун аяктаган. 2008-жылдан Бишкек гуманитардык университетинин сырттан окуу бөлүмүндө билим алууда. 

2000-2002-жж. эмгек жолун Тоң райондук социалдык коргоо башкармалыгында оператор болуп иштөөдөн баштаган. 2002-2007-жж. Бишкек гуманитардык университетинин басмаканасында дизайнер, 2007-жылдан ушул эле университетте компьютер техникасы боюнча инженерлик кызматта иш алып барууда.

1998-жылы алгачкы «Ата-энелер жыргал көргүлө» аттуу ыры Тоң райондук «Эмгекчил» гезитинде басылып чыккан.

Ч.Айтматов фонду уюштурган «Дебют-2007» адабий жайкы мектебинин сертификатынын ээси.

2009-жылдан Кыргыз Республикасынын Улуттук жазуучулар союзунун мүчөсү.

 Жарык көргөн китеби 
 Кыргыз тилинде 
Махабат музасы: Ырлар. - Б.: БГУнун басмаканасы, 2006. - 72 б.
Махабат музасы 2: Ырлар. - Б.: Кыргызпатент, 2010.

 Орус тилинде 
Кыргызы на мировой исторической арене: Сост. Талканов Эрнис. - Б.: "Газета.KG", 2013. - 320 стр.

 Колдонулган адабияттар 
 *Кыргыз Республикасынын жазуучулары/Кыргызпатент.Түз.: М. Ааматов, А.Чекиров, Ө.Калыева. – Б.: 2011. – 456 б. ISBN 978-9967-26-379-6
Категория: Кыргыз Республикасынын жазуучулары